ΣΥΜΜΑΧΙΑ ΠΟΛΙΤΩΝ ΠΕΥΚΗΣ ΛΥΚΟΒΡΥΣΗΣ

ΔΕΛΤΙΟ ΤΥΠΟΥ 26-03-2019

**Ο ΓΙΑΝΝΗΣ ΘΕΟΔΩΡΑΚΟΠΟΥΛΟΣ ΣΤΟ ΔΗΜΟΤΙΚΟ ΡΑΔΙΟΦΩΝΟ: ΜΟΝΟ ΣΤΑ … ΔΕΛΤΙΑ ΤΥΠΟΥ ΤΑ ΠΑΕΙ ΚΑΛΑ Ο ΔΗΜΑΡΧΟΣ**

Εφ όλης της ύλης μίλησε ο Γιάννης Θεοδωρακόπουλος στην εκπομπή «Δημοτικές διαπλοκές» του δημοτικού ραδιοφωνικού σταθμού ΕΠΙΚΟΙΝΩΝΙΑ 94 FM, του Νέου Ηρακλείου. Αφού υπογράμμισε την ανάγκη για συνεννόηση και συνεργασία στο δήμο, στάθηκε ιδιαιτέρως στην άρνησή του να δεχτεί κομματική στήριξη στις εκλογές. «*Σεβόμαστε το ρόλο των κομμάτων αλλά εμείς είμαστε με τους πολίτες, είμαστε με την Κοινωνία. Και δεν έχουμε κομματικές ταμπέλλες, ούτε ουσιαστικά ούτε τυπικά»*» τόνισε.
Αναφέρθηκε στα χαμένα τελευταία χρόνια του δήμου μας και στις μεγάλες ευκαιρίες που έφυγαν ανεκμετάλλευτες. «*Μιλάμε για κανονική οπισθοδρόμηση*» είπε ο επικεφαλής της δημοτικής παράταξης Συμμαχία Πολιτών και υποψήφιος δήμαρχος Γιάννης Θεοδωρακόπουλος.
«*Μόνο στα δελτία Τύπου και στις ανακοινώσεις που κάνει ο δήμαρχος τα πάει καλά ο Δήμος. Ξέρετε τι είναι να μην έχει πάρει 5 χρόνια ένα μεγάλο πρόγραμμα ΕΣΠΑ; Ξέρετε τι είναι να μην λειτουργεί κανένα από τα πέντε σιντριβάνια της πόλης; Ξέρετε τι είναι να είναι άπλυτοι οι κάδοι, να έχουμε τόσα προβλήματα στην καθαριότητα; Στον ηλεκτροφωτισμό*;» τόνισε χαρακτηριστικά ο κ. Θεοδωρακόπουλος.
Επίσης αναφέρθηκε στη διχαστική πολιτική που ακολουθείται με ευθύνη των δυο δημάρχων, του σημερινού και του τέως. Ο κ. Φωκιανός έλεγε στον κόσμο ότι δήθεν τα οικονομικά της Πεύκης δημιούργησαν προβλήματα στο δήμο και την πληρώνει η Λυκόβρυση, όταν τα ληξιπρόθεσμα, τα οποία είχε δημιουργήσει και ο ίδιος πληρώθηκαν όλα από το μνημόνιο νο 2, χωρίς να κουνήσει τα χεράκια του. Πριν από δυο χρόνια πληρώθηκαν επίσης και τα ληξιπρόθεσμα που δημιούργησε ο κ. Μαυρίδης, ο οποίος στο θέμα της διχαστικής πολιτικής έχει κάνει μεγάλα λάθη κυρίως με τις ξεχωριστές παρελάσεις σε Λυκόβρυση και Πεύκη, παρά την συμφωνία των δύο Τοπικών Συμβουλίων και των Συλλόγων Γονέων και Κηδεμόνων για κοινή παρέλαση».
«*Αυτά πρέπει να τελειώνουν. Τι ενιαίος δήμος είμαστε*;» αναρωτήθηκε ο Γιάννης Θεοδωρακόπουλος. Επίσης αναφέρθηκε και σε άλλα θέματα όπως στα πολύ υψηλά τροφεία των δημοτικών παιδικών σταθμών. «*Την ώρα που σε όλη την Ελλάδα δεν υπάρχει θέση κενή στους δημοτικούς παιδικούς σταθμούς σε εμάς 60-70 θέσεις μένουν κάθε χρόνο ακάλυπτες λόγω του κόστους. «Κάποτε είχαμε διπλάσιες αιτήσεις από τις θέσεις*» τόνισε.

Ιδιαίτερο βάρος έδωσε στην επιχειρηματικότητα των νέων και στην ηλεκτρονική διακυβέρνηση. «*Συνεργαζόμαστε με το δήμο Τρικκαίων που είναι πρωτοπόρος στην Ελλάδα και πιστεύουμε ότι σύντομα θα έχουμε μια πόλη καινοτόμο και …έξυπνη. Δεν είναι καθόλου τυχαίο το γεγονός ότι πριν από λίγες ημέρες ήρθε στην Πεύκη σε εκδήλωση της παράταξης και μίλησε ο δήμαρχος Δημήτρης Παπαστεργίου*». Για την επιχειρηματικότητα των νέων είπε ότι έχει ολοκληρωθεί ένα πρόγραμμα πολύ σημαντικό.

Στην ερώτηση πού θα δώσει μεγαλύτερο βάρος είπε χαμογελώντας «*Στα αυτονόητα, δηλαδή στην καθαριότητα και την καθημερινότητα. Στα πεζοδρόμια, στις λακκούβες σε αυτά που έπρεπε να λύνονται αυτομάτως*».

Για τα οικονομικά είπε ότι ο δήμαρχος, ο οποίος σημειωτέον έχει τεράστια ευθύνη για τα χρέη που δημιούργησε στο δήμο με τον κ. Καμάρα ΚΑΙ ΤΑ ΑΦΗΣΑΝ …ΠΡΟΙΚΑ ΣΤΟΝ Κ. θΕΟΟΟΔΩΡΑΚΌΠΟΥΛΟ, προσπαθεί να περάσει μια ψευδή εικόνα. «*Δεν κάνει το παραμικρό έργο και φυσικά δεν δαπανάει χρήματα. Πέρυσι καμάρωνε για τα στοιχεία όταν είχε 1.200.000 για πεζοδρόμια κλπ και δεν δαπάνησε ούτε ευρώ, όταν είχε 700.000 για σχολεία και δεν δαπάνησε ούτε ένα ευρώ, όταν είχε 200.000 για ασφαλτικά και δεν έριξε ούτε ένα μέτρο άσφαλτο. Επί πλέον με την αναδιάρθρωση των δανείων αύξησε το ύψος των χρεών γιατί τα πήγε δέκα χρόνια πίσω, για τους επόμενους. Είναι λοιπόν αλλιώς τα πράγματα*».